शादी से घर की रौनक ही कुछ और हो जाती है. कल तक इस घर में मात्र हम तीन प्राणी थे- मैं, नीरज और हर्ष. नीरज व हर्ष के ऑफ़िस चले जाने के बाद घर मुझे काट खाने को दौड़ता था. समय काटे नहीं कटता था. और अब 4 दिनों से हालत यह है कि मुझे घड़ी की तरफ़ आंख उठाने का मौक़ा भी नहीं मिल रहा है. इकलौते बेटे की शादी में मां को सांस लेने की फुर्सत मिले भी तो कैसे? कल से मेहमान एक-एक कर रवाना होने शुरू हो जाएंगे और 2 ही दिनों में घर पुन: खाली हो जाएगा. लेकिन मुझे अब खालीपन कभी नहीं घेरेगा, घर में नववधू जो आ गई है. उसके संग बातें करते, काम करते अब तो मेरा समय मज़े से कटेगा. एक तरफ़ घर में नववधू के आने का एहसास मुझे गुदगुदा रहा था, तो दूसरी ओर कुछ चिंताएं भी घेर रही थीं.